# ปัสสาวะเป็นเลือดระวังมะเร็งถามหา

## รู้ทันมะเร็ง : ปัสสาวะเป็นเลือด ระวังมะเร็งจะถามหา : นพ.วีรวุฒิ อิ่มสำราญ

                            แฟนเพลงยุคฟิฟตี้ ซิกตี้คงรู้สึกเสียใจกับการจากไปของแอนดี้ วิลเลียมส์เมื่อสัปดาห์ก่อน หลังจากที่ต่อสู้กับมะเร็งกระเพาะปัสสาวะมาแรมปี และเป็นความบังเอิญที่นักร้องชื่อดังอีกคนหนึ่งในยุคเดียวกันคือ แฟรงค์ ซินาตรา ก็เป็นมะเร็งกระเพาะปัสสาวะเช่นเดียวกันแต่กลับเสียชีวิตจากภาวะหัวใจล้มเหลวเมื่อ 14 ปีก่อน

                            จริงๆ แล้วมะเร็งกระเพาะปัสสาวะเป็นมะเร็งที่พบไม่บ่อยเรียกว่าไม่ติดอยู่ใน 5 อันดับแรกเสียด้วยซ้ำและก็ไม่ได้เกี่ยวข้องอะไรเป็นพิเศษกับอาชีพนักร้องแต่ประการใด แต่ปัจจัยที่เชื่อว่าน่าจะเป็นสาเหตุก็คือ การสูบบุหรี่ สารเคมีที่มีส่วนประกอบของสารอะนิลีนหรือสารพวกไฮโดรคาร์บอน ซึ่งพบได้มากในสีย้อมผ้าย้อมหนังที่เอามาผสมอาหาร สีย้อมผมและอุตสาหกรรมเสื้อผ้า ยาง สายไฟฟ้า จากการได้รับยาเคมีบำบัดบางชนิด เช่น ยาไซโคลฟอสฟาไมด์ การติดเชื้อพยาธิใบไม้ชนิดอาศัยใน[เลือด](http://www.komchadluek.net/search.php?search=เลือด%20) โดยพยาธิชนิดนี้มักจะวางไข่ที่ผนังของกระเพาะปัสสาวะทำให้เกิดการระคายเคืองเรื้อรัง นอกจากนี้การระคายเคืองและการอักเสบเรื้อรังจากก้อนนิ่วในกระเพาะปัสสาวะก็เป็นสาเหตุชักนำให้เกิด[โรค](http://www.komchadluek.net/search.php?search=โรค)นี้ได้เช่นกัน โดยทั่วไปมะเร็งกระเพาะปัสสาวะพบในผู้ชายมากกว่าผู้หญิงประมาณ 3 เท่า ในบ้านเรานั้นพบได้บ่อยในผู้ชายอายุ 40 ปีขึ้นไปและในผู้หญิง 45 ปีขึ้นไป

                            อาการยอดฮิตหนีไม่พ้นเรื่องปัสสาวะเป็นเลือดโดยไม่มีอาการเจ็บปวดพบได้ถึง 3 ใน 4 ของผู้ป่วย ปัสสาวะเป็นสีน้ำล้างเนื้อ บางรายอาจมีเพียงเลือดหยดออกมาหลังปัสสาวะสุดหรือตรวจปัสสาวะเจอเม็ดเลือดแดงปนมากับปัสสาวะมากผิดปกติ อาจมีอาการซีด อ่อนเพลียจากภาวะโลหิตจางที่มีการเสียเลือดออกทางปัสสาวะมานาน บางรายอาจมีอาการคล้ายกระเพาะปัสสาวะอักเสบคือ ถ่ายปัสสาวะบ่อย แสบขัด ในรายที่มีการลุกลามของ[โรค](http://www.komchadluek.net/search.php?search=โรค)มะเร็งไปอุดตันท่อไตก็อาจมีอาการปวดหลังหรือภาวะไตวายได้ การตรวจพิเศษที่เลี่ยงไม่ได้คือการส่องกล้องผ่านท่อปัสสาวะเข้าไปดูในกระเพาะปัสสาวะและตัดชิ้นเนื้อออกมาตรวจ การตรวจเอกซเรย์ที่เรียกว่าไอวีพี เพื่อดูการทำงานของไตและดูว่ามีมะเร็งไปอุดตันท่อไตหรือไม่ การตรวจเอกซเรย์คอมพิวเตอร์บริเวณช่องท้องเพื่อดูว่ามีการกระจายไปยังต่อมน้ำเหลืองและอวัยวะอื่นๆ ในช่องท้องด้วยหรือไม่ และอาจต้องตรวจโบนสแกนเพื่อดูว่ามี[โรค](http://www.komchadluek.net/search.php?search=โรค)กระจายไปกระดูกหรือเปล่า

                            ส่วนการรักษานั้นขึ้นกับระยะของ[โรค](http://www.komchadluek.net/search.php?search=โรค) ถ้าเป็นน้อยก็ใช้จี้ไฟฟ้าทำลายก้อน[มะเร็ง](http://www.komchadluek.net/search.php?search=มะเร็ง%20) ในบางรายอาจใส่ยาเคมีบำบัดเข้าไปในกระเพาะปัสสาวะร่วมด้วย ถ้าเป็นมากขึ้นก็ต้องผ่าตัดโดยอาจจะเก็บกระเพาะปัสสาวะไว้ให้เหลืออยู่บางส่วน หรืออาจผ่าตัดเอากระเพาะปัสสาวะพร้อมกับอวัยวะข้างเคียงออกทั้งหมด แล้วนำลำไส้เล็กบางส่วนมาทำเป็นกระเพาะปัสสาวะใหม่แทน บางรายอาจใช้การฉายแสงหรือการให้ยาเคมีบำบัดร่วมด้วยก็ว่ากันไป เพราะฉะนั้นก็หมั่นสังเกตสีของปัสสาวะเวลาปลดทุกข์ให้เป็นนิสัยด้วย ถ้าผิดปกติก็รีบมาพบแพทย์นะครับ...ขอบอก